ครม.เห็นชอบเลื่อนประมูลคลื่น 900 MHz เป็น 15 ธ.ค.58
ครม.เห็นชอบเลื่อนประมูลคลื่น 900 MHz เป็น 15 ธ.ค.ตามที่ กสทช.เสนอ
3 พ.ย. 2558

พล.อ.ประยุทธ์ จันทร์โอชา นายกรัฐมนตรี เปิดเผยว่า ที่ประชุมคณะรัฐมนตรีอนุมัติให้เลื่อนการประมูล 4G คลื่น 900 MHz จากวันที่ 12 พ.ย.58 กลับไปเป็นวันที่ 15 ธ.ค.58 ตามเดิม ตามที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เสนอมา
ส่วนปัญหาเรื่องคลื่น 900 MHz นั้น ให้นายอุตตม สาวนายน รมว.เทคโนโลยีสารสนเทศและการสื่อสาร (ไอซีที) ไปหารือกับ บริษัท ทีโอที จำกัด (มหาชน) ต่อไป เพื่อทำความเข้าใจและให้หน่วยงานสามารถดำเนินธุรกิจต่อไปได้
ทั้งนี้นายกรัฐมนตรี มองว่า หากเดินหน้าประมูลคลื่น 4G ได้จะส่งผลดีต่อผลประกอบการของภาคเอกชน และส่งผลดีต่อภาพรวมเศรษฐกิจของประเทศ
“ขอร้องให้ร่วมมือกัน ขอร้องให้เอกชนช่วยกันเดินหน้า ถ้าจะเอาประโยชน์เอากำไรให้มากที่สุด มันคงไปไม่ได้ ถ้า 4G เกิดขึ้นไม่ได้ ก็ไม่ใช่ผมแล้ว อยากให้ประชาชนใช้อำนาจตนเองให้ประมูลให้ได้ก่อน แต่ก็ต้องทำให้องค์กรอยู่ได้” นายกรัฐมนตรี กล่าวพร้อมยืนยันว่า จะไม่ยอมให้มีการประท้วงเกิดขึ้น และแนะว่าควรหาทางออกด้วยการพูดคุยกันด้วยหลักเหตุและผล       
 